انسانی بحران کا خدشہ، بین الاقوامی ڈونرز افغانستان کو 28 کروڑ ڈالرز دینے پر رضا مند 
ان فنڈز کو افغان عوام کے لیے صحت عامہ اور غذائیت سے متعلق جاری ان پروگراموں میں خرچ کیا جائے گا جن میں فنڈز کی کمی کا سامنا ہے۔
ویب ڈیسک — جمعے کو ورلڈ بینک کی جانب سے جاری کیے گئے بیان میں کہا گیا ہے کہ افغانستان کی تعمیرِ نو سے متعلق فنڈ 'اے آر ٹی ایف' اس نازک موقع پر افغان عوام کو انسانی امداد فراہم کرے گا۔ فرانسیسی خبر رساں ادارے 'اے ایف پی' کے مطابق یہ فنڈز 'یونیسیف' اور 'ورلڈ فوڈ پروگرام' کو فراہم کیے جائیں گے۔ جن کے پاس افغانستان میں زمینی ذرائع موجود ہیں۔ ان فنڈز کو افغان عوام کے لیے صحتِ عامہ اور غذائیت سے متعلق جاری ان پروگراموں میں خرچ کیا جائے گا جن میں فنڈز کی کمی کا سامنا ہے۔ بیان کے مطابق یونیسیف کو بنیادی صحت کی سہولیات کی فراہمی کے لیے 10 کروڑ ڈالر جب کہ ورلڈ فوڈ پروگرام کو 18 کروڑ ڈالر فراہم کیے جائیں گے۔ اس سے قبل عالمی بینک کی انتظامیہ نے رواں ماہ کے آغاز میں تعمیرِ نو کے لیے مختص فنڈز کو بھی جاری کرنے کی پیش کش کی تھی۔ خیال رہے کہ اقوامِ متحدہ متعدد بار خبر دار کر چکا ہے کہ افغانستان دنیا کے سنگین ترین انسانی بحران کے دہانے پر ہے۔ افغانستان کی لگ بھگ دو کروڑ 20 لاکھ یا نصف آبادی کو موسمِ سرما کے دوران شدید غذائی بحران کا سامنا کرنا پڑ سکتا ہے جس کی وجہ سے افغان شہریوں کو نقل مکانی یا غذائی بحران کا سامنا کرنے میں سے کسی ایک کا چناؤ کرنا پڑے گا۔ اقوامِ متحدہ کی ایک حالیہ رپورٹ کے مطابق افغانستان کو اس صورتِ حال کا سامنا گلوبل وارمنگ کے باعث خشک سالی کے علاوہ اگست میں طالبان کے اقتدار میں آنے کے بعد عالمی اداروں کی جانب سے اس کے فنڈز منجمد کرنے کی وجہ سے ہے۔ خیال رہے کہ امریکہ نے طالبان کے اقتدار میں آنے کے بعد امریکی بینکوں میں موجود افغان حکومت کے 10 ارب ڈالرز منجمد کر دیے تھے جب کہ آئی ایم ایف اور ورلڈ بینک نے بھی فنڈز تک افغانستان کی رسائی معطل کر دی تھی۔ افغانستان کے دارالحکومت کابل میں لوگ غذائی اشیا کی خریداری اور اپنے گھروں کو شدید سردی کے دوران گرم رکھنے کے لیے کوئلہ خریدنے کے لیے اپنی گھریلو اشیا فروخت کرنے پر مجبور ہیں۔ امریکہ سمیت مغربی ممالک کو یہ اعتراض ہے کہ طالبان طاقت کے بل بوتے پر اقتدار پر آئے جب کہ اُنہوں نے جامع حکومت کی تشکیل، انسانی حقوق اور خواتین کو قومی دھارے میں لانے کے اپنے وعدے پورے نہیں کیے۔ البتہ طالبان کا یہ مؤقف رہا ہے کہ وہ اپنی سرزمین کسی اور ملک کے خلاف استعمال ہونے کی اجازت نہیں دیں گے جب کہ انسانی حقوق کے تحفظ اور خواتین کو حقوق دینے کے اپنے وعدے پورے کریں گے۔ لہذٰا اُن کے منجمد اثاثے بحال کیے جائیں۔ طالبان نے اب غیر ملکی کرنسی کی لین دین پر پابندی عائد کر دی ہے اور امریکہ سے مطالبہ کیا ہے کہ افغانستان کے بیرونی اثاثوں پر عائد پابندیاں ہٹا لی جائے تاکہ حکومت اساتذہ، ڈاکٹرز اور سرکاری ملازمین کو تنخواہیں دے سکے۔